《梅阳寄委顺赵君》
宋代·蒲寿宬

别来柳初茁，今见兰吐芳。
怀哉佩兰人，欲制芙蓉裳。
山空蕙帐冷，鹤怨秋夜长。
群峰暮耸峭，蚁梦犹一场。
乘传媿已忝，刻意思所偿。
蚩蚩瘴土氓，见此泪欲滂。
鍼石一时投，若为起羸尪。
常恐二竖黠，神被膏与肓。
欲尽弃其旧，安得师之良。
夜梦每插羽，飞到琴册旁。
非贪舐鼎事，欲窥枕中方。
缄滕倘寄翼，宽此百回肠。

作者简介：名或作寿晟、寿峸。宋末阿拉伯人。与弟蒲寿庚至泉州贸易。度宗咸淳间，知梅州。益、广二王航海至泉州，时寿庚为泉州守，闭城不纳。寿宬密谕寿庚纳款于元，遂于景炎元年同降元朝。有《心泉学诗稿》。